Lily Broberg

Lily Broberg Christensen (født 19. september 1923 i Skørring, i dag Syddjurs Kommune, død 30. juli 1989 på Frederiksberg) var en dansk skuespiller og sanger. Hun er kendt fra teater, revy, film og tv, hvor ikke mindst rollen som grisehandlerens kone, Katrine i Matador huskes af mange.

Karriere 
Lily Broberg stod første gang på en scene som 10-årig i Den glade enke og fortsatte på aarhusianske scener de følgende år, blandt andet på Vennelyst Teatret og Casino, som danser. Hun gik ud af skolen som 14-årig for at satse på en teaterkarriere, og efter forskellige revyoptrædener fik hun i 1941 som 18-årig sin første store rolle i Mig og min pige.

I 1946 blev hun optaget på Det Kgl. Teaters elevskole, hvor hun blandt andet blev undervist af en af tidens store skuespillere, Holger Gabrielsen. Efter afslutningen spillede hun med succes Pernille i Holbergs Det lykkelige skibbrud. Hun spillede på en lang række forskellige scener og spillede blandt andet Malle i Hostrups Genboerne, titelrollen i Millionøsen af Shaw og Josepha i Sommer i Tyrol. Mange af hendes optrædener fandt i 1950'erne og begyndelsen af 1960'erne sted i musikalske og/eller komiske fag som operette- og revyforestillinger, men i løbet af 1960'erne kunne man igen jævnligt møde hende i mere alvorlige roller som lærerinden i Paul Zindels Frk. Reardon drikker lidt og kvinden i Benny Andersens Kolde fødder.

I revyen optrådte hun i sin ungdom blandt andet i Helsingør Revyen og senere i karrieren blandt andet i ABC-revyen, hvor hun i 1961 sang "Der' hul midt i spanden" sammen med Dirch Passer, og Cirkusrevyen, hvor hun i 1976 sang Preben Kaas' "Noget farligt indeni".

Lily Broberg præsenterede 19. september 1948 Danmarks første fjernsynsudsendelse fra Tivoli i København. Her sang hun bl.a. "Troldtøj". I 1951 blev hun Danmarks Radios første tv-speaker, der bød velkommen med ordene: "Goddag, her er fjernsynet, vi håber, De vil synes om det". Selv om hun ikke selv regnede med, at tv-mediet ville blive en seriøs konkurrent til teatre og biografer, medvirkede hun dog i tidens løb i en lang række udsendelser, både i underholdningsudsendelser og tv-teater. Ikke mindst hendes rolle som Katrine Larsen i den populære Matador-serie har siden stået stærkt i erindringen.

Allerede som ganske ung begyndte Broberg at indspille film, og hun medvirkede i over 60 film gennem karrieren fra debuten i Lev livet let i 1944 til Sidste akt (1987). I begyndelsen spillede hun primært i lystspil, men allerede i Diskret ophold (1946) fik hun en mere alvorlig rolle som hushjælpen, der er blevet gravid. Senere blev rollefaget på film mere blandet, og hun var ikke altid heldig med de film, hun medvirkede i.

Gennem det meste af sin karriere indspillede hun også en lang række plader.

Privatliv 
Hun blev i 1943 gift med overtjener Børge Børgesen, men senere skilt fra ham igen. Hun levede i 1950'erne i en periode sammen med skuespilleren og instruktøren Bent Christensen og senere sammen med musikeren Ole Molin. Hun fik to børn, datteren Lise-Lotte (født 1945) og sønnen Kim (født 1957).

Ved siden af sin karriere som skuespiller og sanger havde Lily Broberg en stor interesse for strikning, og hun drev i nogle år i 1960'erne en garnforretning på Vesterbro (København).

Mod slutningen af sin karriere fik hun i stigende grad sceneskræk, og hendes store arbejdsindsats i løbet af karrieren tærede på helbredet. Hun døde 29. juli 1989 på Frederiksberg og er begravet på Frederiksberg ældre kirkegård.

Udvalgt filmografi 

 Lev livet let – 1944
 Bedstemor går amok – 1945
 En ny dag gryer – 1945
 Panik i familien – 1945
 Diskret ophold – 1946
 Op med lille Martha – 1946
 Hans store aften – 1946
 Hr. Petit – 1948
 Det gælder os alle – 1949
 Kampen mod uretten – 1949
 Palle alene i Verden – 1949
 De røde heste – 1950
 Op og ned langs kysten – 1950
 I gabestokken – 1950
 Bag de røde porte – 1951
 Fireogtyve timer – 1951
 Mød mig på Cassiopeia – 1951
 Frihed forpligter – 1951
 Husmandstøsen – 1952
 Rekrut 67 Petersen – 1952
 Min søn Peter – 1953
 Himlen er blå – 1954
 Karen, Maren og Mette – 1954
 Kispus – 1956
 Færgekroen – 1956
 Lån mig din kone – 1957
 Der var engang en gade – 1957
 Tag til marked i Fjordby – 1957
 Pigen og vandpytten – 1958
 Seksdagesløbet – 1958
 Pigen i søgelyset – 1959
 Kvindelist og kærlighed – 1960
 Komtessen – 1961
 Løgn og løvebrøl – 1961
 Harry og kammertjeneren – 1961
 Den kære familie – 1962
 Det stod i avisen – 1962
 Sømænd og svigermødre – 1962
 Det tossede paradis – 1962
 Frøken April – 1963
 Bussen – 1963
 Hold da helt ferie – 1965
 Sytten – 1965
 Dyden går amok – 1966
 Flagermusen (film) – 1966
 Soyas tagsten – 1966
 Cirkusrevyen (1967) – 1967
 Mig og min lillebror – 1967
 Stormvarsel – 1968
 Helle for Lykke – 1969
 Damernes ven – 1969
 De fem og spionerne – 1969
 De fem i fedtefadet – 1970
 Hosekræmmeren – 1971
 Med kærlig hilsen – 1971
 Nu går den på Dagmar – 1972
 Fætrene på Torndal – 1973
 Pigen og drømmeslottet – 1974
 Familien Gyldenkål – 1975
 Sønnen fra Vingården – 1975
 Affæren i Mølleby – 1976
 Pas på ryggen, professor – 1977
 Alt på et bræt – 1977
 Danmark er lukket – 1980
 Det parallelle lig – 1982
 Sidste akt – 1987

Hædersbevisninger 
 1980: Ridder af Dannebrogordenen
 1984: Tagea Brandts Rejselegat
 1987: Henkelprisen

Referencer

Eksterne henvisninger 
 

Skuespillere fra Danmark
Modtagere af Tagea Brandts Rejselegat
Modtagere af Teaterpokalen